**ALIM – Archivio della Latinità Italiana del Medioevo**

**Gregorius III papa, Epistolae,**

E. Dümmer, MGH Epistolae III, Berolini 1892, pp. 278-280; 290-294 et Gundlach, ibidem, pp. 476-479; 703-709 (tranne la lettera n°16, p. 708)

p. 278

REVERENTISSIMO ET SANCTISSIMO FRATRI BONIFATIO COEPISCOPO   
– AD INLUMINATIONEM GENTIS GERMANIAE VEL CIRCUMQUAQUE IN   
UMBRA MORTIS MORANTIBUS GENTIBUS, IN ERRORE CONSTITUTIS, AB   
HAC APOSTOLICA DEI ECCLESIA DIRECTO – GREGORIUS SERVUS SERVORUM   
DEI.   
Magna nos habuit gratulatio, lectis sanctissime fraternitatis tuae litteris, cum in   
eis, relecta serie, fuisset repertum, domini nostri Iesu Christi gratia plurimos te a

p. 279

gentilitate et errore ad vere fidei agnitionem convertisse. Quod, quia divina institutione   
docemur in parabolis, cui quinque talenta credita fuerant, alia quinque fuisse lucratum,   
in talis commercii lucro cum tota plaudemus aecclesia. Hinc iure tibi sacri   
pallei direximus munus, quod beati Petri apostoli auctoritate suscipiens induaris,   
atque inter archiepiscopos unus, Deo auctore, precipimus, ut censearis. Qualiter   
enim eum utaris, ex mandato apostolico informatus cognosces ita, ut, dum missarum   
sollempnia geris vel episcopum te contingerit consecrare, illo tantummodo tempore   
eum utaris.   
Quia vero turbas Domini gratia in eisdem partibus ad rectam fidem asseruisses   
conversas, nequire te occurrere omnibus: ea quae salutis sunt impendere aut intimare   
– cum iam longe lateque gratia Christi eius fides in illis partibus propagetur   
– precipimus, ut iuxta sacrorum canonum statuta, ubi multitudo excrevit fidelium,   
ex vigore apostolicae sedis debeas ordinare episcopos, pia tamen contemplatione, ut   
non vilescat dignitas episcopatus.   
Presbiterum namque, quem preterito asseruisti anno ad nos advenisse nostroque   
iudicio fuisse a suis nefariis absolutum actionibus, credas: neque nobis confessiones   
aliquas fecit nec a nobis, ut suos expleat libitus, absolutus est; sed, si eum errori   
deditum reppereris, hunc apostolicae sedis vigore ut iuxta sanctorum canonum censuram   
corrigas precipimus et emendes, vel si quos forsan tales inveneris. Ille enim   
veniens: “Presbiter sum” ait; commendaticias apud filium nostrum Carolum litteras   
expetiit. Nullam illi aliam concessimus licentiam. Quem vitari, si prave conversatur,   
cum reliquis volumus.   
Eosdemque, quos a paganis baptizatos esse asseruisti, si ita habetur, ut denuo   
baptizes in nomine trinitatis, mandamus.   
Inter ea agrestem caballum aliquantos adiunxisti comedere, plerosque et domesticum.   
Hoc nequaquam fieri deinceps, sanctissime, sinas frater, sed, quibus potueris   
Christo iuvante modis, per omnia conpesce et dignam eis interdicito paenitentiam;   
inmundum enim est atque exsecrabile.   
Pro oboeuntibus quippe, consuluisse dinosceris, si liceat oblationes offerre.   
Sancta sic tenet aecclesia, ut quisque pro suis mortuis vere christianis offerat oblationes   
atque presbiter eorum faciat memoriam. Et quamvis omnes peccatis subiaceamus,   
congruit, ut sacerdos pro mortuis catholicis memoriam faciat et intercedat. Non   
tamen pro impiis, quamvis christiani fuerint, tale quid agere licebit.   
Nam et eos, qui se dubitant fuisse baptizatos an non, vel qui a presbitero Iovi   
mactanti et immolaticias carnes vescenti, ut baptizentur, precipimus.   
Progeniem vero suam quemque usque ad septimam observare decernimus generationem.   
Et si valueris, devita, ne amplius, cui mulieres obierint, duabus debeat copulari.

p. 280

De his vero dicimus, qui patrem, matrem, fratrem aut sororem occiderint, ut toto   
vitae suae tempore corpus non suscipiat dominicum, nisi sui temporis exitu pro   
viatico. Abstineat enim se et a carnis commestione et potu vini, donec advixerit;   
ieiunet secundam et quartam et sextam ferias; et sic possit deflens diluere commissum   
scelus.   
Nam et hoc inter alia discrimen agi in partibus illis dixisti, quod quidam ex   
fidelibus ad immolandum paganis sua venundent mancipia. Hoc ut magnopere corrigere   
debeas, frater, commendemus, nec sinas fieri ultra; scelus enim est et impietas. Eis   
ergo, qui hoc perpetrati sunt, similem homicide indices paenitentiam.   
Ut, quoties episcopum consecraveris, duo vel tres conveniant tecum episcopi,   
ut Deo sit gratum quod geritur, ut eis convenientibus ipsisque presentibus consecres.   
Haec te, karissime frater, diligenter observare volumus. Et studio pietatis   
coeptum negotium salutis exsequere, ut de lucro adportato valeas a domino Deo   
nostro mercedem percipere in aeterna beatitudine. Privilegium vero iuxta quod   
petisti facientes, his iunctum direximus, optantes, te domini Dei nostri presidio de   
conversione errantium Christo deo nostro plenissimum atque integrum adportare   
lucrum.   
Deus te incolumem custodiat, reverentissime frater.

p. 290

GREGORIUS EPISCOPUS SERVUS SERVORUM DEI DILECTISSIMIS NOBIS   
OMNIBUS EPISCOPIS, VENERABILIBUS PRESBITERIS, RELIGIOSIS ABBATIBUS   
OMNIUM PROVINCIARUM.   
“Domino cooperante et sermonem confirmante” per presentem sanctissimum   
virum Bonifatium, fratrem ac coepiscopum nostrum, verbum veritatis, sicut a decessore   
nostro sanctae recordationis Gregorio presule in illis partibus missus fuerat predicare   
verbum Dei, post multum temporis, Domino cooperante anchelanti desiderio, orationis   
causa liminibus sacris beatorum principum apostolorum Petri ac Pauli presentandus   
advenit. Qui, perfecta oratione, ad acceptum laborem, angelo Domini previante, a   
nobis est absolutus. Cui vestra omnium dilectio seu reverentia et relegiositas propter   
Christi amorem iuvamina inpendere dignemini, dum et agnoscitis, quae dominus noster   
Iesus Christus inquit dicens: “Qui susciperit prophetam in nomine prophetae, mercedem   
prophetae accipiet; et qui susciperit iustum in nomine iusti, mercedem iusti   
accipiet”. Et si forsitan ex vestris ministris sese ipso sanctissimo viro in ministerio   
exhortationis sanctae catholice fidei adiungere voluerit, nullo modo prohibeatis, karissimi.   
Magis autem concursum prebete et ex vestro ovile adiutores ei tribuite, qui   
possint per Dei gratiam sufficienter gentibus ministrare verbum predicationis, ut   
omnipotenti Deo nostro animas lucrifaciant, ut et vestra communitas boni operis portionem   
sortiatur, atque illi mereantur dominicam vocem audire: Vos, qui dereliquistis   
omnia et secuti estis me, centuplum accipietis et vitam aeternam possidebitis.   
Bene valete.

p. 291

GREGORIUS PAPA UNIVERSIS OPTIMATIBUS ET POPULO PROVINCIARUM   
GERMANIAE, THURINGIS ET HESSIS, BORTHARIS ET NISTRESIS,   
WEDRECIIS ET LOGNAIS, SUDUODIS ET GRAFFELTIS VEL OMNIBUS   
IN ORIENTALI PLAGA CONSTITUTIS.   
Quoniam decessor noster sanctae recordationis Gregorius presul, nutu divino   
motus, ad faciendam Deo plebem perfectam presentium portitorem litterarum Bonifatium,   
reverentissimum fratrem nostrum ac coepiscopum, ordinans ad vos usque distinavit   
eumque regulam et normam apostolicae et catholicae fidei Romanae, cui Deo   
auctore deservimus, aecclesiae edocens direxit, et post temporum spatia orationis   
causa ad limina beatorum principum apostolorum sese presentavit et, quae ad salutem   
animarum pertinent, a nobis exposcit imbueri: nos, Deo favente ut sacra docet   
scriptura eum edocantes, ad vos, karissimi, remeandum absolvimus, hortantes vos in   
Domino, ut digne suscipiatis ab eo verbum exhortationis et episcopos, presbiteros,   
quos ipse ordinaverit per apostolicam sibi datam auctoritatem, in aecclesiae ministerio   
recipiatis. Et quos forsitan deviantes invenerit a recte fidei tramite seu canonica   
doctrina eosque prohibuerit, a vobis nullo modo inpediatur; et quod eis inpositum   
fuerit, oboediendo propter Deum suscipiant; nam qui temerator exstiterit ad oboediendum,   
sibi ipso dampnationem adquirit. Vos autem, karissimi, “qui in nomine   
Christi baptizati estis, Christum induistis”, abstinete et prohibete vosmet ipsos ab omni   
cultu paganorum, non tantum vosmet ipsos corrigentes, karissimi, sed et subditos   
vestros. Divinos vel sortilegos, sacrificia mortuorum, seu lucorum vel fontium   
auguria vel filacteria et incantatores et veneficos, id est maleficos, et observationes   
sacrilegas, quae in vestris finibus fieri solebant, omnino respuentes atque abicientes,   
tota mentis intentione ad Deum convertimini. Ipsum timete, adorate et honorificate,   
sanctorum memoriis communicantes, ut ait apostolus. Si enim fides vestra Domino   
dicente fuerit ut granum sinapis, “dicetis monti huic: Transi hinc”, et transfertur.   
Ipse enim dominus Deus et salvator noster Iesus Christus in suo sacro eloquio inquit   
dicens: “Diliges dominum Deum tuum ex toto corde tuo et ex tota anima tua et ex   
tota virtute tua”; et iterum: “Qui me confessus fuerit coram hominibus, et ego confitebor  
eum coram patre meo, qui in caelis est”. Unde et in alio loco promisit dicens:   
“Quodcumque petieritis patrem in nomine meo, fiet vobis”; et iterum: “Petite et accipietis,   
quaerite et invenietis, pulsate et aperietur vobis; omnis enim qui petit accipit,   
et qui querit invenit, et pulsanti aperietur ’. Et vos, karissimi, facite fructus dignos,   
ut in die adventus domini nostri Iesu Christi sidereas mereamini adipiscere mansiones.   
Bene valete.

p. 292

DILECTISSIMIS NOBIS EPISCOPIS IN PROVINCIA BAIOARIORUM ET ALAMANNIA   
CONSTITUTIS, WIGGO, LIUDONI, RYDOLTO ET PHYPHYLO   
SEU ADDAE, GREGORIUS PAPA.   
Catholica et sanctorum patrum iubet auctoritas, ut bis in anno pro salute   
populi christiani seu exhortatione adoptionis filiorum sinodalia debeant celebrari et   
causarum canonicarum examinatio provenire, ut, uniuscuiusque ut necessitas poposcerit,   
pia edocatione subveniantur. Unde secundum apostoli doctrinam ammoneo   
et hortor vos, karissimi, per misericordiam Dei “ut digne ambuletis vocatione qua   
vocati estis”, ut ministerium vestrum perfectum sit coram Deo.   
Oportunum namque est, vos nosse fratrem ac coepiscopum nostrum, presentem   
Bonifatium nostram agentem vicem, cum digno et debito honore pro Christi nomine   
suscipere. Et ministerium aecclesiasticum cum fide catholica secundum morem et   
normam sanctae catholicae et apostolicae Dei aecclesiae, qua misericordia Dei preveniente   
preesse videmur, sicut apostolica auctoritate a nobis distinatus est, ab eo   
suscipientes dignanter teneatis. Et gentilitatis ritum et doctrinam vel venientium   
Brittonum vel falsorum sacerdotum hereticorum sive adulteros, aut undecumque sint,   
rennuentes ac prohibentes abiciatis. Et ut populum vobis a Deo commissum piis   
ammonitionibus edoceatis et a sacrificiis mortuorum omnino devitetis. Et iuxta quod   
fueritis a predicto nostro consacerdote edocti, ita catholicam et apostolicam doctrinam   
tenentes, domino Deo et salvatori nostro placere festinetis. Et in quo vobis loco ad   
celebranda concilia convenire mandaverit, sive iuxta Danuvium sive in civitate Augusta   
vel ubicumque indicaverit, pro nomine Christi parati esse inveniamini, quatenus   
cognoscamus per eius mandatum de vestro conventu, ut in diem adventus Christi Iesu   
cum fructu boni operis ante eius tribunal adsistere mereamini, dicentes: “Ecce nos et   
pueri, quos dedisti nobis, Domine; non perdidimus ex eis quemquam”, ut et vos dominicam   
vocem audire mereamini dicentem: “Venite, benedicti patris mei, percipite   
regnum, quod vobis paratum est ab origine mundi”.   
Bene valete.

p. 293

REVERENTISSIMO ET SANCTISSIMO FRATRI BONIFATIO COEPISCOPO c   
GREGORIUS SERVUS SERVORUM DEI.   
Doctoris omnium gentium, egregii apostoli, beati Pauli vox est dicentis: “Diligentibus   
Deum omnia cooperantur in bonum”. Agnoscentes itaque: in sillabis fraternitatis   
tuae innotuisti tam de Germaniae gentibus, quas sua pietate Deus noster de   
potestate paganorum liberavit et ad centum milia animas in sinu sanctae matris   
aecclesiae tuo conamine et Carli principis Francorum aggregare dignatus est, sed   
et in Baioariorum provincia quae a te acta sunt agnoscentes, datori omnium bonorum,   
domino Deo nostro, extensis ad caelum palmis, gratias retulimus, qui ianuam misericordiae   
et pietatis in illis partibus Speriis ad cognoscendam viam salutis, ostium   
misericordiae aperuit et misit angelum suum, qui praeparavit viam tuam ante te.   
Ipsi gloria in secula seculorum.   
Igitur, quia indicasti, perrexisse te ad gentem Baioariorum et invenisse eos extra   
ordinem aecclesiasticum viventes, dum episcopos non habebant in provincia, nisi unum   
nomine Vivilo, quem nos ante tempus ordinavimus, et quia cum assensu Otile,   
ducis eorumdem Baioariorum, seu optimatum provinciae illius tres alios ordinasses   
episcopos, et in quattuor partes provinciam illam divisistis, id est quattuor parrochiae,   
ut unusquisque episcopus suum habeat parrochium: bene et satis prudenter peregisti,   
frater, quoniam apostolicam preceptionem ex nostra vice implesti et, sicut tibi   
precepimus, ita peregisti. Itaque non desinas, frater reverentissime, docendo eos   
sanctam catholicam et apostolicam Romanae sedis traditionem, ut inluminentur rudes   
et viam salutis teneant, per quam possint ad aeterna praemia pervenire.   
Presbiteros vero, quos ibidem repperisti – si incogniti fuerint viri illi, a quibus   
sunt ordinati, et dubium est, eos episcopos fuisse an non, qui eos ordinaverunt – si   
bone actionis et catholici viri sunt ipsi presbiteri et in ministerio Christi omnemque   
legem sanctam edocati, apti ab episcopo suo benedictionem presbiteratus suscipiant   
et consecrentur et sic ministerio sacro fungantur.

p. 294

Illi quippe, qui baptizati sunt per diversitatem et declinationem linguarum   
gentilitatis, tamen, quod in nomine trinitatis baptizati sunt, oportet eos per manus   
inpositionis et sacri crismatis confirmari.   
Nam Vivilo episcopus a nobis est ordinatus. Et si aliquid excedit extra canonicam   
regulam, doce et corrige eum iuxta Romanae aecclesiae traditionem, quam a   
nobis accepisti.   
De concilio vero, ut iuxta ripam Danuvii debeas celebrare nostra vice, praecipimus   
fraternitati tuae, apostolica auctoritate te ibidem praesentari; et in quantum   
Dominus tibi vires dederit, praedicare verbum salutis non cesses, ut religio christiana   
in nomine Domini crescat et multiplicetur.   
Nec enim habebis licentiam, frater, percepti laboris in uno morari loco. Sed   
confirma corda fratrum et omnium fidelium, qui rures sunt in illis Speriis partibus;   
ubi tibi Dominus aperuerit viam salutis, praedicare non desistas. Et ubi locum inveneris   
necessarium, secundum canonicam regulam episcopos ordina ex nostra vice,   
et apostolicam atque canonicam traditionem eos tenere edocabis. Ex hoc enim   
magnum mercedis praemium tibi praeparabis; quoniam omnipotenti Deo nostro facies   
plebem perfectam. Non pigeas, dilectissime frater, itinera carpere aspera et diversa,   
ut christiana fides longe lateque tuo conamine extendatur. Scriptum namque est:   
“Arta et angusta via, quae ducit ad vitam”. Operare itaque, frater, bonum opus quod   
cepisti, ut in die Christi dei nostri merearis dicere, inter cetum sanctorum probabilium   
patrum assistens: “Ecce ego et pueri, quos dedisti mihi; non perdidi ex eis quemquam”;   
et iterum: “Domine, quinque talenta mihi tradidisti; ecce alia quinque superlucratus   
sum”; ut subsequenter merearis vocem Domini audire dicentis: “Euge, serve   
bone et fidelis, quia super pauca fuisti fidelis, supra multa te constituam; intra in   
gaudium domini tui”.   
Deus te incolomem custodiat, reverentissime frater.   
Data IIII. Kalendas Novembris, imperante domno piisimo augutso Leone a   
Deo coronato magno imperatore anno vicesimo tertio, post consulatum eius anno   
vicesimo tertio, sed et Constantino magno imperatore eius filio anno XX, indictioen   
octava.

p. 476

DOMINO EXCELLENTISSIMO FILIO, CAROLO SUBREGULO GREGORIUS   
PAPA.   
Ob nimium dolorem cordis et lacrimas iterata vicae tuae excellenciae necessarium   
duximus scribendum confidentes, te esse amatorem filium beati Petri principis   
apostolorum et nostrum, et quod pro eius reverencia nostris oboedias mandatis ad

p. 477

defendendam eclesiam Dei et peculiarem populum: quia iam persecucionem et oppraesionem   
gentis Langobardorum sufferre non possumus. Omnia enim luminaria ad   
ipsius principis apostolorum et quae a vestris parentibus vel a vobis offerta sunt   
ipsi abstulerunt. Et quoniam ad te post Deum confugium fecimus, propterea nos ipsi   
Langobardi in obprobrium habent et opprimunt. Unde et eclesia sancti Petri denudata   
est et in nimiam dessolacionem redacta.   
Tamen omnes nostros dolores subtilius in ore posuimus praesenti portitori, tuo   
fideli, que in auribus tuae excellenciae suggerere debeat.   
Tu autem, fili, habeas cum ipsi principe apostolorum hic et in futura vita coram   
omnipotenti Deo nostro, sicut pro eius eclesia et nostra defensione disposueris et   
decertaveris sub omni velocitate, ut cognoscant omnes gentes tuam fidem et puritatem   
atque amorem, quae habes erga principem apostolorum beatum Petrum et nos eiusque   
peculiarem populum zelando et defendendo; ex hoc enim tibi poteris memorialem et   
aeternam atquirere vitam.

DOMINO EXCELLENTISSIMO FILIO, CAROLO SUBREGULO GREGORIUS   
PAPA.   
Nimia fluctuamur tribulacione, et lacrime die noctuque ab oculis nostris non deficiunt,   
quando conspicimus, cotidie et undique eclesiam sanctam Dei a suis, in quibus   
spes erat vindicandi, destitui filiis. Propterea coartati dolore in gemitu et luctu   
consistimus, dum cernimus id, quod modicum remanserat praeterito anno pro subsidio   
et alimento pauperum Christi seu luminariorum concinnatione in partibus Ravennacium,   
nunc gladio et igni cuncta consumi a Liudprando et Hilprando regibus Langobardorum.   
Sed in istis partibus Romanis, mittentes plura exercita, similia nobis fecerunt   
et faciunt et omnes salas sancti Petri destruxerunt et peculia quae remanserant   
abstulerunt.   
Et nulla nobis, apud te, excellentissime fili, refugium facientibus, pervenit actenus   
consolacio; sed ut conspicimus – dum indultum a vobis eisdem regibus est mocione   
faciendi – quod eorum falsa suggestio plus quam nostra veritas apud vobis recepta   
est. Et timemus, ne tibi respiciat ad peccatum, quando nunc, ubi resident ipsi reges,   
ad exprobracionem nostram ita proferunt verba dicentes: “Adveniat Carolus, apud quem   
refugium fecistis, et exercita Francorum et, si valent, adiuvent vos et eruant de manu

p. 478

nostra”. O quam insanabilis dolor pro his exprobracionibus in nostro retinetur pectore,   
dum tales ac tanti filii suam spiritalem matrem, sanctam Dei eclesiam, eiusque populum   
peculiarem non conantur defendere! Potens est, carissime fili, ipse princeps   
apostolorum per a Deo sibi concessam potestatem suam defendere domum et populum   
peculiarem atque de inimicis dare vindictam; sed fidelium filiorum mentes probat.   
Non credas, fili, falsidicis suggestionibus ac suasionibus eorundem regum. Omnia   
enim false tibi suggerunt, scribentes circumventiones: quod quasi aliquam culpam commissam   
habeant eis eorum duces, id est Spolentinus et Beneventanus; sed omnia   
mendacia sunt. Non enim pro alio – satisfaciat te veritas, fili – eosdem duces   
persequitur capitulo nisi pro eo, quod noluerunt praeterito anno de suis partibus super   
nos inruere et, sicut illi fecerunt, res sanctorum apostolorum destruere et peculiarem   
populum depraedare, ita dicentes ipsi duces: “Quia contra eclesiam sanctam Dei eiusque   
populum peculiarem non exercitamus, quoniam et pactum cum eis habemus et ex   
ipsa eclesia fidem accepimus”. Ideoque mucro eorum desevit contra eos. Nam ipsi   
predicti duces parati fuerunt et sunt, secundum antiquam consuetudinem eis hobedire.   
Sed illi, retinentes iram pro eo quod superius diximus, per exquesitam occasionem   
volentes illos et nos destruere et invadere, ideo, utrosque persequentes, vestre bonitati   
suggerunt falsa, ut et duces illos nobilissimos degradent et suos ibidem pravos ordinent   
duces et multo amplius cotidie et ex omni parte Dei eclesiam expugnent et res beati   
Petri principis apostolorum dissipent atque populum peculiarem captivent.   
Tamen ut rei veritas vobis declaretur, christianissime fili, iubeas post ipsorum   
regum ad propria reversionem tuum fidelissimum missum, qui non a premiis corrumpatur,   
dirigere, ut propriis oculis persecutionem nostram et Dei aeclesiae humiliationem   
et eius rerum dissolationem et peregrinorum lacrimas conspiciatur et tue   
bonitati omnia pandantur.   
Sed ortamur bonitatem tuam coram Domino et eius terribili iudicio, christianissime   
fili, ut propter Deum et animae tuae salutem subvenias aeclesie sancti Petri et eius   
peculiari populo, eosdemque reges sub nimia celeritate refutes et a nobis repellas et   
iubeas eos ad propria reverti. Non despicias deprecationem meam nequae claudas aures   
tuas a postulacione mea: sic non tibi ipse princeps apostolorum claudat caelestia regna.   
Coniuro te in Deum vivum et verum et ipsas sacratissimas claves confessionis beati

p. 479

Petri, quas vobis ad rogum direxsimus, ut non proponas amicitiam regum Langobardorum   
amori principis apostolorum, sed velocius et sub nimia festinacione senciamus   
post Deum tuam consolacionem ad nostram defensionem; ut in omnibus gentibus   
declaretur vestra fides et bonum nomen, quatenus et nos cum prophaeta mereamur   
dicere: “Exaudiat te Dominus in die tribulacionis, protegat te nomen Dei Iacob”.   
Harum autem litterarum portitor, Anthat vester fidelis, quod oculis suis vidit et   
nos ei iniunximus, omnia tuae benignae excellenciae viva voce enarrat.   
Et petimus bonitatem tuam coram Deo teste et iudice, ut nimis festinanter nostros   
linias dolores et laetabunda nobis caeleriter mittes nuncia, ut laeti effecti animo die   
noctuque pro te tuisque fidelibus coram sacris sanctorum principum apostolorum Petri   
et Pauli confessionibus Domino fundamus praeces.

p. 703

GREGORIUS TERTIUS PONTIFEX DILECTISSIMO FRATRI ANTONINO   
GRADENSI ARCHIEPISCOPO SEU DILECTISSIMIS NOBIS EPISCOPIS   
EIUSDEM ORDINATIONE SEU CONCILIO PERTINENTIBUS.   
Inter diversas continuationum erumnas, quae nos hinc inde in saeculo positos   
circumstant et obruunt, orta est vana et perniciosa calamitas, quae graviter semper   
eclesiam quasi quibusdam ventosis procellis conturbat inaniter attemptata. Est enim   
infelix impietas apud regiam urbem, ut – credimus – notum habetis, et per diversas   
provincias, ita ut, quod lugentes dicimus et voce promimus lacrimosa, sanctorum imagines   
ad ipsius domini et redemptoris nostri instar omnes proiciantur, ecclesiae   
delacerentur atque ipsius Dei ecclesiae, quod fatale malum est et intollerabile exitium,   
habitationes hominum, vilium utique efficiantur armentorum, ut iam in eis nulla   
debeat laus Deo cantari; unde cum profeta lamentabili voce dicendum est: Quis dabit   
capiti meo aquas aut oculis meis lacrimarum fontes, ut tantum defleamus exitum?   
Proinde, carissime frater atque dilectissimi nobis ecclesiarum Dei rectores, hortamur   
dilectionem vestram, ut pro domini nostri Iesu Christi nomine iuxta apostolicam vocem   
cunctas subiectas vobis ecclesias commonere atque instruere magnopere debeatis.   
Attendite, inquam, dilectissimi fratres, vobis et universo gregi, in quo vos spiritus   
sanctus posuit episcopos regere ecclesiam Dei, quam acquisivit sanguine suo, ut   
iuxta traditionem sanctorum patrum et sancte antiquitatis omnes veram fidem defendentes   
sanctam, si contigerit, corpora ponant et sanguinem fundant, quia ecce venit   
dies acceptabilis, ecce nunc dies salutis. Nostis, carissimi, quod sancti per fidem   
vicere regna. Haec vestra sit, fratres, ad omnem populum Christi commonitio, ut   
ipsi propriae saluti legem christianum defendentes possint constantia fidei prodire.   
Vos vero, carissimi, omnes, qui domos Domini diligentiam geritis, ad defendendam et   
confirmandam veritatem Kalendas Novembris succedentis quintedecimae indictionis   
apud hanc apostolicam sedem convenite omnes seposita negligentia, ut communi   
conventu atque tractatu auctoritate beati Petri apostolorum principis super tale capitulum   
sententia promulgetur atque statuatur, qualiter rabiem adversantium preveniamus   
et nostrarum procuremus animarum vel subiectorum salutem, consortes quoque   
mereamur pio intuitu sanctorum fieri precessorum et quorum clara nos post Christi   
praesidium fovet doctrina.   
Deus vos incolumes custodiat, dilectissimi nobis.

p. 704

GREGORIUS EPISCOPUS, SERVUS SERVORUM DEI.   
Cum simus dominice plebis divina miseratione rectores, studiosius nos convenit   
Dei presidio pro eorum sepe cogitare salute, ne, creditis frustratis quod absit a   
manibus insidiis antiqui hostis, ante omnium pastorum dominum, nisi succedat preveniendo   
de offensis correctio, districtam cogamur solvere rationem. Igitur cum   
superna dispensatione in gremio aecclesiae beatissimi apostolorum principis ac celestis   
regni clavigeri Petri, cuius vicem licet inmeriti gerimus, una cum sanctorum coetu   
episcoporum ante eiusdem confessionem ad retractandam aecclesiasticae dispensationis   
normam consedissemus, praecipue ob imagines, quae ad instar domini redemptoris nostri   
facte proiciebantur – atque aecclesiae ipsae in regia urbe ut vilia hominum habitacula   
efficiebantur – et propter inlicitas quasdam coniunctiones que fiebant, quod fatale   
malum et intollerabile erat exicium: inter cetera, quae pro defensione vere fidei ventilata   
sunt, Antoninus unus ex residentibus Nove Aquilegiae id est Gradensis patriarcha   
super Serenum Foroiulensem antistitem conquestus tunc est, quod parvi pendens beate   
memoriae decessoris nostri Gregorii edictum, qui regis Langobardorum praecibus devictus   
pallium sub ea sibi concesserat interminatione, ut suae Gradensis aecclesiae  
terminos nulla elatus penitus contingeret praesumptione, verum ipse temerario dehinc   
ausu eosdem terminos proterve invasisset neque pro tantae audatia usurpationis Deum   
timeret neque hominem vereretur. Cui asurgens Serenus cum retullisset, non   
equam eum promovisse de hoc adversum se querelam, deceret potius ea quae obiciebat   
taciturnitati illum committere, ad hec Antoninus: “Apostolicae sedis huius pontificum   
censura, Serene, pro hac ipsa contentione habita, superna iuvante gratia, erit hodie   
nobis magistra”. Quibus cum ediceremus, si qua haberent, auctoralia oportere utrosque   
in medio deferre instrumenta, ut, inspectis amborum diligenti cura apicibus,   
talem superno intuitu huiusmodi liti imponeremus finem, per quem nulla inter eos   
eorumque successores in posterum de his insurgeret disceptatio: interea Antoninus   
Gradensis patriarcha sua protulit monimenta, in quibus continebatur de mutatione sue

p. 705

sedis ex veteri Aquilegia in Gradensem civitatem, piae memorationis decessoris nostri,   
pape Pellagii, auctoritate facta eamque episcoporum viginti sinodica promulgata   
sentencia totius Venetiae et Istriae metropolim confirmatam atque ad instar veteris   
Novam dictam fuisse Aquilegiam. His denique evidenter consideratis, visum nobis   
fuit, quod Serenus contra hec sua ostendere scripta debuisset. Set isdem tunc confessus   
est, nil se aliud praeter unum habere privilegium, quod a decessore nostro   
Gregorio pro usu sibi pallii concessum fuerat; in quo habebatur, quod, licet regis   
Longobardorum precibus pallii consecutus fuisset benedictionem, non ob id gloriaretur,   
set esset, quasi non accepisset, in eo tantum contentus, quod tunc usque obtinuisset,   
id est Foroiulensi episcopatu, nec umquam Gradensis dicionis iura patriarche contingere   
praesumpsisset; quodsi inobediens aliqua fultus elatione comprobaretur, edicto apostolici   
vigore concilii ipse se gratia collati pallii ex praesumptione indignum ostenderet   
et iudicaret. Non enim his auditis contempnentis sancita patrum atque ecclesiastica   
statuta Sereni culpa latere diu potuit, pro qua ab episcopali collegio esset definitione   
patrum extorris et sacerdotalis offitio nudatus, nisi confitentem suae temeritatis reatum   
et a tali deinceps cessare praesumptione sub iurisiurandi relegione spondentem eum   
apostolica praeveniret compassio, qua instruimur, severitatem legum bonitatis indulgentia   
temperare. Preterea nos aecclesiae Dei utilitati praevidentes et, ne ultra talis eandem   
vexaret disceptatio, consedentium fratrum definitione episcoporum liti finem imponentes   
stabilimus, ut Nove Aquilegiae id est Gradensis civitatis Antoninus patriarcha suique   
successores tocius Venetiae et Istrie, quae nostra sunt confinia, remota omnium insolentia   
ac tergiversatione, primates perpetuo habeantur, Foroiulensem antistitem Serenum   
suosque successores Cormonensi castro, in quo ad praesens cernitur sedere in   
finibus Longobardorum, solummodo semper esse contentos, statuentes insuper et ex   
apostolica auctoritate nulli umquam haec, quae a nobis pio promulgata sunt pro unitate   
aecclesiae intuitu, in quoquam violare aut aliqua licere transgredi praesumptione, set   
perpetuis temporibus ab omnibus sanctae aecclesie Dei fidelibus inviolata sub interminatione   
futuri iuditii observari ac inconvulsa manere. Qui autem huius nostrae definitionis   
violator extiterit, nostro anathemate sic pereat, ut in adventum domini cum his   
qui a sinistris damnandi erunt, aeterna mulctentur pena.   
Gregorius episcopus sancte catholice atque apostolice Romane sedis ecclesie huic   
constituto a nobis promulgato subscripsi.   
Iohannes Ravennas archiepiscopus huic constituto a nobis promulgato subscripsi.   
Agnellus episcopus sancte ecclesie Feretinensis huic constituto a nobis promulgato   
subscripsi.   
Vitalis episcopus sancte ecclesie Aratrine huic constituto a nobis promulgato subscripsi.   
Oportunus gratia Dei episcopus sancte aecclesie Manturianense huic constituto a   
nobis promulgato subscripsi.

p. 706

Martinianus episcopus sancte ecclesie Gavennatis constituto a nobis promulgato   
subscripsi.   
Gregorius episcopus sancte ecclesie Portuensis huic constituto a nobis promulgato   
subscripsi.   
Tiberius episcopus sancte aecclesiae Silvecandide huic constituto a nobis promulgato   
subscripsi.   
Gregorius episcopus sancte ecclesie Agnine huic constituto a nobis promulgato   
subscripsi.   
Antoninus sancte Nove Aquilegie ecclesie patriarcha huic decreto a nobis promulgato   
subscripsi.   
Rusticanus episcopus Concordiensis subscripsi.   
Sereno Foroiulensis episcopus huic decreto subscripsi.   
Dominicus episcopus Metamaucensis subscripsi.   
Iohannes episcopus Tergestine ecclesie subscripsi.   
Iohannes Foroliviensis episcopus subscripsi.   
Stephanus episcopus sancte Aquilegie subscripsi.   
Petrus Sabionensis episcopus subscripsi.   
Petrus Bononiensis episcopus subscripsi.   
Iohannes indignus episcopus sancte ecclesie Signine huic decreto subscripsi.   
Andreas episcopus sancte ecclesie Albanensis subscribsi.   
Agnellus peccator episcopus sancte ecclesie Matrine subscripsi.   
Tribunarius episcopus sancte ecclesiae Falaritane subscripsi.   
Anastasius episcopus sancte ecclesie Tiburtine subscripsi.   
Iohannes episcopus sancte ecclesiae Bledine subscripsi.   
Willanus episcopus sancte ecclesie Narniense subscripsi.   
Sergius gratia Dei episcopus sancte ecclesie Prenestine subscripsi.   
Petrus humilis episcopus sancte ecclesie Amerine subscripsi.   
Maiorinus episcopus sancte aecclesiae Hispanie subscripsi.   
Vinderedus episcopus sancte ecclesie Polimartii subscripsi.   
Sedulus episcopus de genere Scotorum subscripsi.   
Sergastus episcopus huic constituto a nobis promulgato subscripsi.   
Sisinnius humilis presbiter sancte Romane ecclesie titulo sancti Laurenti, qui   
appellatur Lucine, huic constituto subscripsi.   
Iohannes presbiter sancte ecclesie Romane subscripsi.   
Sisinnius presbiter sancte ecclesie Romane titulo sancti Sixti subscripsi.   
Iohannes presbiter titulo sancti Marcelli subscripsi.   
Iohannes humilis presbiter sancte Romane [ecclesie] titulo sancti Marcelli subscripsi.   
Eustarcius humilis presbiter sancte Romane aecclesiae [titulo sancte] Anastasie   
subscripsi.   
Georgius inmeritus presbiter sancte Romane ecclesie intitulate sanctorum Iohannis   
et Pauli subscripsi.   
Talasius humilis presbiter titulo sancte Dei genitricis, qui apellatur Calisti   
trans Tiberim subscripsi.   
Marinus humilis presbiter titulo sancte Savine subscripsi.   
Constantinus presbiter sancti Ciriaci subscripsi.   
Gregorius humilis presbiter titulo sancti Clementis subscripsi.

p. 707

Epiphanius humilis presbiter sancte Romane aecclesiae intitulate sancti Laurentii   
subscripsi.   
Marinus indignus presbiter titulo ... apostolos ... subscripsi.   
Iohannes humilis presbiter titulo sancte Prisce subscripsi.   
Petrus indignus archidiaconus sancte sedis apostolice subscripsi.   
Gregorius indignus et humilis diaconus subscripsi.   
Marcus humilis diaconus sancte sedis apostolice subscripsi.   
Benedictus indignus diaconus subscripsi.   
GREGORIUS EPISCOPUS, SERVUS SERVORUM DEI, CALLISTO.   
Iam triennium evolutum, decessoris nostri tempore plurimis fuerat suplicationibus   
constitutum, dilectionem tuam ab hac summa atque apostolica Dei ecclesia   
pallii promeruisse benedictionem commonitum te quoque, ut in sanctae nostrae ecclesiae   
scrineis testantur volumina, fuisse, ne umquam auderes tu vel tui futuri successores   
aliena invadere iura aut temeritate qualibet illicita penetrare, sed ut humiliter utilis   
tibi concessum pallium fueras institutus merito magis est oneris quam honoris. Nunc   
vero cognovimus, contra canonum instituta cuiusdam proterviae auso temeratorem te   
extitisse, et valde audita doluimus; cognovimus enim, quos ita habetur nullus fieri   
serre murmuratione, quia aviditate devictus ausu illicito pervaseris possessiones,   
que Centenaria et Musiones nuncupantur, pertinentes monasterio sanctae Dei genitricis   
sito in insula Barbiana, quod prisco et longo tempore sancta iure possidet   
Gradensis ecclesia et eius hactenus fuerat ditionis. Quod quia aliena nulli licet invadere,   
precipue sacerdotibus, quia contra Deum est, precipimus beati Petri apostolorum   
principis auctoritate, cui a domino deo et salvatore nostro ligandi atque solvendi in

p. 708

caelo terraque potestas concessa est, ut ea, quae pervadere contra legem ausus es, in   
presenti cum omnibus ei pertinentibus in integro restituere Gradensi archiepiscopo   
debeas, cuius ditioni pertinere videtur, et ab insolentia recedere. Non enim sinimus,   
scias, licitare tibi illicita et aliena brachio possidere; potius molestia sacerdotali   
constrictus tuis te habeto et, ut forti servans, pervasa restitue. Scias enim, si extiteris   
temerator et reddere distuleris aliena, apostolica sententia canonica te subiacere   
correctioni atque penitentiae, dum iusta fueris condemnatus sententia.

p. 709

Saepius evocatus, ut apostolorum liminibus dilectam fraternitatem tuam cum   
episcopis, qui sub tua ordinatione consistunt, presentari, diversis insurgentibus perturbationibus,   
venire secus eos, dilectissime, innotuisti esse impossibile. Quod quia   
principalis causa est, et pre ceteris salutare fidei christianae et domum Domini diligentia   
procuremus. Iuxta quod obsecravit rex Longobardorum pro suis archiepiscopis   
nostros partem, post tertium diem dominicae resurectionis ut etiam ipse cum   
tuis iter arripias, volumus, quia et Venetiarum episcopis ita scripsimus: si valet ad   
generalitate exercitum, ut nullius prepediant venire, dihortati sumus. In hac enim   
causa nulla debet intercedere negligentia, quia Deo per omnia, si desides extiterimus,   
districtam solvemus rationem, beato inquiente apostolo Paulo: “Attendite”, inquit,   
“vobis et universo gregi, in quo vos spiritus sanctus posuit episcopos, regere ecclesiam   
suam, quam acquisivit sanguine suo”. Proinde ut ad statutum conveniatis tempus, ex   
apostolico vigore vestram omnium hortamur fraternitatem; possumus enim, ortam contentionem   
ab ecclesia Dei expellentes, premia ab aeterno iudice percipere et perpetuam   
vitam.   
Deus te incolumem custodiat, dilectissime frater.